
UDHËZIM
Nr. 2, datë 2.4.2019

PËR MIRATIMIN E METODOLOGJISË PËR KRITERET DHE PROCEDURAT PËR SHPËRNDARJEN DHE PËRDORIMIN E SUBVENCIONEVE SHTETËRORE PËR OFRUESIT E SHËRBIMEVE NË SEKTORIN E UJËSJELLËS-KANALIZIMEVE

Në mbështetje të pikës 4, të nenit 102, të Kushtetutës së Republikës së Shqipërisë, të germës “ç”, të nenit 28, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, të vendimit të Këshillit të Ministrave nr. 431, datë 11.7.2018, “Për krijimin, organizimin dhe funksionimin e Agjencisë Kombëtare të Ujësjellës-Kanalizimeve dhe Infrastrukturës së Mbetjeve”,

UDHËZOJ:

1. Zbatimin e metodologjisë “Për kriteret dhe procedurat për shpërndarjen dhe përdorimin e subvencioneve shtetërore për ofruesit e shërbimeve në sektorin e ujësjellës kanalizimeve”, sipas lidhjes 1 dhe lidhjes 2, bashkëlidhur këtij udhëzimi.
2. Ngarkohen për zbatimin e këtij udhëzimi, Ministria e Infrastrukturës dhe Energjisë, Agjencia Kombëtare e Ujësjellës-Kanalizimeve dhe Infrastrukturës së Mbetjeve, të gjitha bashkitë dhe shoqëritë e ujësjellës kanalizime.
3. Udhëzimi nr. 665, datë 4.10.2018 “Për disa shtesa dhe ndryshime në udhëzimin nr. 837, datë 10.2.2017, të ministrit të transportit dhe infrastrukturës, “Për miratimin e metodologjisë për kriteret dhe procedurat për shpërndarjen dhe përdorimin e subvencioneve shtetërore për ofruesit e shërbimeve në sektorin e ujësjellës kanalizimeve”, shfuqizohet.
Ky udhëzim hyn në fuqi me botimin në Fletoren Zyrtare.

MINISTRI I INFRASTRUKTURËS
DHE ENERGJISË
 Belinda Balluku

Lidhja 1

METODOLOGJI
PËR KRITERET DHE PROCEDURAT PËR SHPËRNDARJEN DHE PËRDORIMIN E SUBVENCIONEVE SHTETËRORE PËR OFRUESIT E SHËRBIMEVE NË SEKTORIN E UJËSJELLËS-KANALIZIMEVE

Kjo metodologji është hartuar në zbatim të VKM-së nr. 431, datë 11.7.2018 “Për krijimin e Agjencisë Kombëtare të Ujësjellës-Kanalizimeve dhe Infrastrukturës së Mbetjeve”, pika 13, germa “dh”, dhe në zbatim të udhëzimit nr. 2, datë 6.2.2012 “Për procedurat standarde të zbatimit të Buxhetit”. 
 Detajimi i fondit të subvencionit për çdo shoqëri aksionere të ujësjellës-kanalizimeve (sh.a. UK) dhe përdorimi i tij, do të bëhet si më poshtë: 
1. Subvencioni do të shpërndahet dhe përdoret nga AKUM-i në masën e planifikuar në ligjin vjetor të buxhetit, në përputhje me zërin buxhetor:
a) subvencione, me llogari ekonomike (603), me kod produkti 90611AB;
b) Reforma e ujit, me llogari ekonomike (231), me kod produkti 18BQ607, si dhe të gjitha shtesave të tjera të bëra me VKM. 
2. Vlerësimi i nevojave për subvencione, si dhe detajimi dhe shpërndarja e subvencionit nga AKUM-i, do të bazohet në: 
a) të dhënat e raportuara nga ofruesit e shërbimeve sh.a. UK, pranë AKUM-it, në përputhje me kërkesat, formatin dhe afatet e përcaktuara. 
b) në ecurinë e përmbushjes së kritereve të përcaktuara në kontratat e performancës, lidhur ndërmjet palëve (AKUM - bashkisë përkatëse).
3. Subvencioni i përfituar sipas pikës 1.a. të kësaj metodologjie, zëri subvencione (603), me kod produkti 90611AB, do të përdoret nga AKUM-i, vetëm për shoqëritë që kanë nënshkruar kontratat e performancës, si më poshtë: 
a) Për të përballuar mbulimin e kostos direkte të operimit (KDO), diferencën = të ardhura të faturuara të sh.a. UK&ITUN – kosto direkte e operimit. 
Kostos Direkte të Operimit përllogariten si kosto totale e operimit, duke zbritur amortizimin, për të tria shërbimet publike, furnizim me ujë të pijshëm; kanalizime; trajtim e përpunim të ujërave të ndotura. 
Në çdo rast, diferenca e të ardhura të sh.a. UK – kosto direkte e operimit, duhet të jetë negative.
Prioritet në ndarjen e fondit do të kenë ato ndërmarrje të cilat e kanë më të lartë koston e energjisë në raport me KDO-në, si dhe ato ndërmarrje që kanë marrë më shume pikë në analizën e performancës sipas formulës bashkëlidhur këtij udhëzimi. Në ndarjen e fondit kriteri i kostos së energjisë në raport me KDO-në dhe kriteri i performancës do të kenë peshë të barabarte në masën 50% secila. 
AKUM-i bën analizën dhe përllogaritjet përkatëse për secilën nga sh.a. UK:
b) Për të përballuar efektet financiare në zbatim të VKM-së nr. 18, datë 12.1.2018 “Për subvencionimin e lidhjes së kontratave dhe vendosjen e matësve për kategoritë në nevojë”. 
AKUM-i vlerëson dokumentacioni e paraqitur dhe bën shpërndarjen e subvencionit, sipas kërkesave të paraqitura.
4. Subvencioni i përfituar sipas pikës 1/b të kësaj metodologjie, zëri reforma e ujit (231), me kod produkti 18BQ607, do të përdoret: 
a) Për të mbështetur dhe nxitur përmirësimin e performancës së sh.a. UK që operojnë në sektorin e ujësjellës kanalizimeve. 
b) Për të mbështetur sh.a. UK, të cilat e kanë të pamundur operimin optimal, pavarësisht përmbushjes së kritereve të performancës. 
5. Fondi që do të përdoret sipas pikës 4/a, do të shkojë për shpërblimin dhe mbështetjen e performancës së sh.a. UK, pavarësisht diferencës së kostos, bazuar në:
a) Pikët e arritura nga vlerësimi i treguesve të performancës së tyre në krahasim me objektivat. 
b) Në numrin e popullsisë së shërbyer.
Për efekt të kësaj pike, AKUM-i klasifikon shoqëritë sipas performancës dhe aplikon formulën e parashikuar në lidhjen 2, të këtij udhëzimi.
6. Fondi që do të përdoret sipas pikës 4/b, do të shkojë për investime që do të ndikojnë në përmbushjen e objektivave të shoqërive, bazuar në analizën që AKUM-i bën mbi indikatorët, që ndikojnë në mosrealizimin e këtyre objektivave.
7. Përjashtohen nga përfitimi i subvencioneve sipas përcaktimit të bërë në pikën 4/a të kësaj metodologjie, sh.a. UK, në rastet kur: 
a) Nuk kanë të firmosur marrëveshjen e performancës midis AKUM-it dhe njësisë së qeverisjes vendore përkatëse;
b) Nuk kanë dërguar të dhëna, ose të dhënat nuk janë të sakta për vlerësimin e performancës së tyre sipas formatit të kërkuar nga AKUM-i. 
8. Subvencioni i akorduar nga buxheti i shtetit, sipas pikës 1 të kësaj metodologjie, për shoqëritë e ujësjellës-kanalizimeve, do të përdoret sipas përcaktimeve si më poshtë: 
a) Në rastin kur fondi i subvencionit është dhënë me destinacion mbulimin e KDO-së, sipas pikës 3.a., ai do të përdoret nga sh.a. UK për blerje klori si dhe për të paguar faturat e energjisë elektrike.
b) Në rastin e përfitimit të subvencionit, për të mbështetur dhe nxitur përmirësimin e performancës së sh.a. UK, sipas pikës 4/a, të kësaj metodologjie, fondi përdoret nga sh.a. UK, sipas prioriteteve, të listuara më poshtë:
i. për pajisjen me matës prodhimi dhe aparate klorifikimi;
ii. për pajisjen me matës konsumi;
iii. për të përballuar riparimet dhe mirëmbajtjet;
iv. për të përballuar riparimet dhe mirëmbajtjet kapitale të aseteve që zakonisht mbulohen nga vlera e amortizimit, pa tejkaluar vlerën e tij në koston e vitit;
v. për financimin e projekteve të zbatimit, studimeve të fizibilitetit apo detyrave të projektimit për ujësjellës kanalizime apo/dhe ITUN;
vi. për blerjen e makinerive, pajisjeve që ndihmojnë sh.a. UK në realizimin e objektivave, sipas biznesit planit të miratuar.
9. AKUM-i, brenda muajit maj, gusht, nëntor, shkurt, të çdo viti i dërgon ministrisë përgjegjëse për infrastrukturën renditjen e shoqërive sipas performancës. 
10. Ministria përgjegjëse për infrastrukturën, e cila bën çeljen e fondit të subvencioneve për sektorin e ujësjellës-kanalizimeve dhe trajtimin e ujërave të ndotura, ushtron kontrolle periodike për të vlerësuar mënyrën e përdorimit të fondit të akorduar, për çdo ofrues shërbimi apo shoqëri që ka përfituar nga skema e subvencionimit. 

Lidhja 2
Formula që do të përdoret për shpërndarjen e fondit për performancë

V*Pn*Kp1*Kp2 = Sb (subvencioni)

V = shuma lekë/banorë
Pn = Popullsia e shërbyer
Kp1 = koeficienti i realizimit të performancës
Kp2 = koeficienti rregullator ose korrigjues i fondit

